ราคาทองปรับขึ้นวิตกการเมืองอิตาลี
ราคาทองฟิวเจอร์ปรับขึ้น เหตุวิตกการเมืองอิตาลี จับตาเบอร์นันเก้แถลงกมธ.วุฒิสภาสหรัฐ
26 ก.พ. 2556

ราคาทองฟิวเจอร์ปรับขึ้น เหตุวิตกการเมืองอิตาลี จับตาเบอร์นันเก้แถลงกมธ.วุฒิสภาสหรัฐ ราคาทองฟิวเจอร์บวกขึ้น ขณะที่การซื้อขายเป็นไปอย่างระมัดระวังก่อนที่นายเบน เบอร์นันเก้ ประธานธนาคารกลางสหรัฐ (เฟด) จะแถลงต่อคณะกรรมาธิการด้านการธนาคารของวุฒิสภาสหรัฐในวันนี้ ท่ามกลางความไม่แน่นอนทางการเมืองหลังการเลือกตั้งของอิตาลี ซึ่งได้กระตุ้นความต้องการทองคำ          ณ เวลาประมาณ 20.16 น.ตามเวลาประเทศไทย สัญญาทองคำตลาด COMEX (Commodity Exchange) ส่งมอบเดือนเม.ย.ปรับขึ้น 8.10 ดอลลาร์ หรือ 0.51% แตะที่ 1,594.70 ดอลลาร์/ออนซ์          นักวิเคราะห์กล่าวว่า ดูเหมือนทองจะได้รับความสนใจอีกครั้งในฐานะสินทรัพย์ที่ปลอดภัยในการประกันความเสี่ยง แต่การปรับตัวของราคาทองก็จะขึ้นอยู่กับถ้อยแถลงของนายเบอร์นันเก้ด้วย          สัญญาทองได้รับปัจจัยบวก ขณะที่ผลการเลือกตั้งของอิตาลีก่อให้เกิดความวิตกว่าวิกฤตหนี้ยูโรโซนอาจปะทุขึ้นอีกครั้ง หลังจากที่ผลเบื้องต้นระบุว่าพรรคกลาง-ซ้ายของนายปิแอร์ ลุยจิ เบอร์ซานีกวาดเสียงข้างมากในสภาผู้แทนราษฎร แต่กลับมีที่นั่งไม่มากพอในวุฒิสภา ซึ่งทำให้เป็นเรื่องยากในการที่จะผ่านร่างกฎหมายต่างๆ          หลายฝ่ายประเมินว่าสถานการณ์ทางการเมืองของอิตาลีมีแนวโน้มจะไร้เสถียรภาพในระยะใกล้นี้ และจะส่งผลให้การดำเนินการปฏิรูปเชิงโครงสร้างล่าช้าออกไป หากไม่สามารถจัดตั้งรัฐบาลผสมได้